מנחות לה - הלכות תפילין למשה מסיני

**בית יוסף אורח חיים סימן לב**

ומה שכתב **נמוקי יוסף** דשי"ן של צד ימין היא של ארבעה ראשים ושל שמאל של שלשה ראשים, צריך לומר דימין ושמאל דקורא קאמר. וזה לשון **סמ"ג** (שם קד ע"ד) אמר אביי שי"ן של תפילין הלכה למשה מסיני יעשה מימין הקורא בקמט עור דפוס הבית שי"ן וכן מכאן ומכאן דימינא תלת רישי דשמאלא ארבעה רישי. פירוש שני יודי"ן יעשה בתוכה כדאיתא בשימושא רבא עכ"ל. וכתוב בספרי הדפוס על זה ואני הנקדן אומן לעשות תפילין קשה בעיני פירוש זה של שני יודי"ן לפי הטעם ששמעתי על שני שיני"ן מתלת רישי ומארבעה רישי שהוא כנגד שני כתיבות שיש לנו כתב הלוחות וכתב ס"ת. כתב הלוחות היה כתיבה שוקעת שנאמר (שמות לב טז) חרות על הלוחות הרי שכל האותיות היו מן האויר נמצא שיש לשי"ן ארבע דפנות לשלש אוירות היא שי"ן לארבעה ראשי"ן של קמטים ונעשה שי"ן משלש האוירות ואם היו שם שני יודי"ן לא תהיה בגופו שי"ן לפי שהראש אמצעי צריך שיגיע עד שולי השתים בכתיבה ספרדית וכן לשוקעת, והשניה כתיבה בולטת היא כתב ס"ת שכתבו משה שהוא בולט על הקלף. לפיכך שי"ן של ארבעה ראשין כנגד שי"ן של קדש היא ראשונה לבתים כמו שכתב הלוחות קדם לכתב ס"ת ועוד שהוא כתב הבורא ראוי להיות ראשון…כתב הר"י אסכנדרני ז"ל הטעם הנכון לשי"ן של תפילין מפני ששם ההויה בא"ת ב"ש עולה ש' והיינו מצפ"ץ וע"כ נאמר וראו וגו' כי שם יי' נקרא עליך שאין נראה מבחוץ אלא השיני"ן:

**שולחן ערוך אורח חיים הלכות תפילין סימן לב סעיף מב**

שי"ן של תפילין, הלכה למשה מסיני שיעשה בעור הבתים של ראש כמין שי"ן בולטת מקמטי העור, אחד מימינו ואחד משמאלו. של ימין המניח, של ג' ראשים, ושל שמאל המניח, של ארבע ראשים. **הגה**: מיהו אם היפך, אינו נפסל (מרדכי וסמ"ק ותוס' פרק הקומץ).

**מ"ב:** אבל אם עשה בשני הצדדים רק שי"ן של שלשה ראשים או ארבע פסול וכ"ש אם חיסר לגמרי שי"ן אחד:

**שו"ת אגרות משה יורה דעה חלק ב סימן קמו**

ואגב אכתוב אשר בענין מדידת רבוע של התפילין גם בלא זה לא שייך להצריך מיקראסקאפ, דהא הרבוע איתא...דהיינו שיהיה ריבוען מכוון ארכו כרחבו כדי שיהא להם אותו אלכסון שאמרו חז"ל כל אמתא בריבועא אמתא ותרי חומשי באלכסונא, וזהו דבר שליכא במציאות דהא אין החשבון דאמתא ותרי חומשי מכוון, כדכתב המג"א ס"ק נ"ט מתוס' סוכה דף ח' ד"ה כל אמתא ...ובהכרח שהכוונה שכשר גם ריבוע כזה. ונמצא שכשר גם לכתחלה תפילין שהן מרובעין ממש שאין האלכסון מכוון עד הריבוע...וא"כ כשיעשה ריבוע ע"י מיקראסקאפ הרי לא יהיה האלכסון תרי חומשי יותר בדיוק אלא טפי פורתא. ואף שג"כ כשר אבל ליכא שום מעלה. וגם אף בלא זה נמי הא איתא בבכורות דף י"ז שהקשה הגמ' למ"ד א"א לצמצם אף במעשה דבנ"א ממדת הכלים ומדת המזבח, ותורץ שאני התם דרחמנא אמר עביד ובכל היכי דמצית למעבד ניחא לו...וכן ודאי הוא גם בריבוע דתפילין שג"כ הא א"א לצמצם ואיך שנראה לעין הוא הריבוע הכשר לכתחלה אף שכלפי שמיא אינו מצומצם. ופלא על מש"כ כתר"ה שהגרי"ז הלוי זצ"ל היה סבור שיש מעלה כשימדדו ריבוע דתפילין במיקראסקאפ.

|  |  |
| --- | --- |
| **רא"ש (מנחות) הלכות תפילין סימן יא**  ומיירי בנפסקה הרצועה המקפת הראש והזרוע דהתם בעינן קשירה תמה שלא יהיו שמה שני קשרים. אבל הרצועות התלויות למטה לא שייך בהו קשירה שנאמר וקשרתם לאות על ידך והיו לטוטפות בין עיניך דוקא על היד ועל הראש הוא דכתיב בה קשירה למעוטי קשירה שאינה תמה אבל רצועות התלויות לא שייך לאסור בהן קשירה ותפירה. | **ספר התרומה סימנים הלכות תפילין סימן ריא**  בשמושא רבא ורב אלפס הביאו אורכא דרצועא דימינא עד טבורא ולחזיא דשמאלא ובדרעא עד אצבע צרדה ויהיו משולשין בתלת זמנין הלכך רצועה של יד ארוכה מן הקבורת של זרוע עד אצבע אמה ויכרוך שלש פעמים סביב אצבעו ושל ראש של ימין עד הטבור. ושל שמאל עד החזה ורחבן כאורך שעורה ואם נפסקה הרצועה ופחותה מכשעור אין תקנה לא לקושרה ולא לתופרה ויזהר בהנחתן שלא יהפכו הרצועות דאמר רב ונוייהן לבר. |

**תרומת הדשן מז -** א"ל פוק חזי מאי עמא דבר ופרש"י להחמיר ורבינו תם פי' דעמא דבר הוא להקל...והנה משמע בהדיא (בספר התרומה) מדבריו דאיסור קשירה ותפירה קאי נמי אחוץ לקשירה בראש וביד כל שיעור האורך שפירשו הגאונים בשל יד ובשל ראש ולא כהרא"ש אפס. נראה שאין לאסור ביד באורך השיעור אלא אם היה פושט הרצועה עד האצבע בלא כריכה אבל כל יתרון האורך בשביל שכורך הרצועה כמה פעמים סביב הזרוע אין להקפיד אקשיר' ותפיר' כלל. וכן הוריתי כמה פעמים להתיר ולא מלאני לבי להתיר אפי' תוך השיעור אמנם התרתי מן השיעור ולחוץ לקשרו כדעת האשר"י הואיל ור"ת מתיר אפילו בתוך הקשר...עכ"ל

**שולחן ערוך אורח חיים לג:ה -** אם נפסקה הרצועה, יש מתירים לתפור מצד פנים. וי"א מה שמקיף ממנה הראש, ובשל יד כדי שתקיף הזרוע לקשור התפלה עם הזרוע וכדי שתמתח עד אצבע אמצעית ויכרוך ממנה על אותו אצבע ג' כריכות ויקשור, אין להם תקנה לא בקשירה ולא בתפירה. וכל יתרון האורך שהוא בשביל שכורך הרצועה כמה פעמים סביב הזרוע, ובשל ראש מה שתלוי ממנה, אין התפירה והקשירה פוסלים בה. ובשעת הדחק יש לסמוך על המתירים, כדי שלא יתבטל ממצות תפילין.

**ט"ז אורח חיים סימן לג -** יש לי מקום עיון בזה דבגמ' איתא אביי הוה קאי קמי' דר"י...ופירש"י וכיון דאין נוהגין כן לא תעשה ור"ת פי' להיתר... ועוד כ' **הרא"ש** שם במה דאסר ר"י הקשירה לאביי וז"ל ויראה דמיירי שנפסקה הרצועה המקפת הראש והזרוע...ומבואר מדבריו דאע"פ דשיעור רצועה של יד היא עד אצבע צרדה מ"מ הקשירה אינה פוסלת אלא תוך שיעור הקשר שהוא מקיף היד והראש ומשם ואילך מותר בקשירה. ו**בת"ה** סי' מ"ז...ולפ"ז אף בשל ראש אין להקל בקשירה ואפילו בתפירה כל שהוא תוך שיעור רצועות דהיינו של ימין עד הטבור ושמאל עד החזה. ונ"ל דסה"ת מפרש מה שאמר קשירה תמה היינו רצועה שלימה שהוא לשון שני של רש"י דלעיל. ואם כן צ"ע מאי טעמא כ' הש"ע כאן בשל יד פוסלת הקשירה והתפירה עד שמגיע עד האצבע כו' ובשל ראש לא כ' רק עד ששייר ההיקף וזה דלא כמאן דלהרא"ש אפילו בשל יד סגי בהיקף סביב הקיבורת לחוד ואי לסה"ת גם בשל ראש בעינן עד שמגיע לטבור וחזה?

**קובץ שעורים חלק ב סימן כד -** ויש להבין טעם החילוק בין מצוה לקדושה, ושאלתי זה מאת הג' **ר' יהושע זליג** זצ"ל (העלוי הנפלא מקלימוויטש נפט' בבריסק בשנת תר"ע) והשיב לי דיש להסתפק בשיעורא דציצית אם השיעור הוא בקיום המצוה שצריך ללבוש ציצית של י"ב גודלין, או דהשיעור הוא רק בהחפצא, אבל אינו צריך ללבוש את כל השיעור, ואם יצויר שהציצית הן של י"ב גודלין והוא אינו לובש רק חצי השיעור ג"כ כשר, ואמר כי מוכח מיניה וביה דאין השיעור רק בהחפצא, דאם נאמר שצריך ללבוש עליו את השיעור כולו א"א להכשיר גרדומין דהא כל לבישה ולבישה היא מילתא באפי נפשה ומה תועיל ללבישה זו מה שהיה שיעור בלבישה אחרת, וע"כ צ"ל דאין שיעור כלל להלבישה אלא דצרי' שהציצי' בעצמן יהיו של י"ב גודלין ובזה שייך להכשיר גרדומין שאין צריך להשיעור אלא בתחילת עשיתן ולא אח"כ. ואם כן י"ל **דזהו טעם החילוק בין מצוה לקדושה היינו דבתשמישי קדושה השיעור הוא גם בקיום המצוה ולא רק בהחפצא גרידא אלא דצריך ללבוש שיעור שלם של הרצועות ומשו"ה לא שייך להכשיר גרדומין עכ"ד זצ"ל.** ...וצ"ע דמאי פסקא ואטו כולהו בחדא מחתינהו, ולמה לא יוכל להיות בתשמישי מצוה השיעור גם בקיום המצוה, וכן בתשמישי קדושה להיפוך? ולולי דבריו היה אפשר לומר דבתשמישי קדושה הקדושה היא תנאי לכשרות המצוה ואם יצויר שהמצוה כשרה בכל הפרטים אלא שמאיזה טעם אין להן קדושה זה גופא פוסלן, **ונמצא דבתשמישי קדושה צריך שני דברים, עצם כשרו' המצוה והקדושה ובתשמישי מצוה אין צריך אלא פרטי המצוה בעצמה וגרדומין לא מהני אלא לענין כשרות המצוה ולא לענין קדושה כיון שאין להן תואר הצריך לקדושתן, ומשו"ה לא מהני גרדומין בתשמישי קדושה דאף דמהני להכשירן אבל כיון שאין בהן קדושה ממילא הן פסולין משום חסרון קדושה.**

**מהרש"א חידושי אגדות מסכת ברכות דף ו עמוד א**

מנין שהקב"ה מניח תפילין כו'. כבר כתבו בזה סוד נסתר אבל אני רואה בו קרוב לפשוטו כי מצות ענין תפילין הוא שיש לנו להיות דבקים בו ית' והנחתן עלינו היא משרה שכינה עלינו בשמו וד' פרשיותיה שכתוב בו מוכיחין עד"ז מצות תפילין שיהיה לישראל דביקות וקדושה בה' בכל נפשם ובכל לבבם ובכל מאודם. ולעומת זה יש להקב"ה דביקות וחטיבה בישראל כמ"ש אני לדודי ודודי לי וכדמייתי שהקב"ה משתבח ומתפאר בישראל וישראל מתפארים ומשתבחים בה' ...והוא שהקב"ה מניח תפילין להתדבק ולהתפאר בנחלתו ישראל ...ומייתי מדכתיב נשבע ה' בימינו זו תורה כו' דהיינו שנשבע בב' מדות שהם החסד והגבורה שנשבע ה' בימינו זו תורה מימין היא מדת החסד שנאמר בתורה ותורת חסד על לשונה ובזרוע עזו זו התפילין שביד שמאל הוא מדת הגבורה והעוז כי מתוך הנחתן משרה האדם השכינה על עצמו נגד עמי הארץ ליראה מגבורתו ית' ב"ה כדכתיב וראו כל עמי וגו' כי שם ה' וגו' הרי שריית השכינה.